**Leksiýa 5. Ulagyň ykdysadyýeti maddy önümçiligiň aýratyn gurşawy**

**hökmünde**

# 5.1. Demir ýol ulagyň ykdysadyýeti dersiň mazmuny.

5.2.Ulagyň maddy önümçilik pudaklardan aýratynlygy.

5.3. Demir ýol ulagy ösdürmegiň ylmy-tehniki meseleleri.

5.1.Jemgyýetçilik önümçiligi hem tehniki, hem ykdysady tarapdan öwrenilýär. Jemgyýetçilik önümçiligiň tehniki tarapy önümçilik gurallaryny, zähmet predmetlerini, jemgyýetiň (adamzadyň) önümçilik tejribesini hem-de zähmet endikleri göz öňünde tutýar. Ykdysady tarapynda bolsa, önümçilik prosesinde adamlaryň arasynda ýüze çykýan önümçilik gatnaşyklary öwrenilýär. Ulag maddy önümçilik gurşawy hasaplanylýar. Ol önümçilige, önüm aýlanyşyga hyzmat edýär, ýük hem-de ýolagçy gatnatmagy üpjün edýär. Ulag önüm öndürmeýär, ol diňe giňişlikde ýüküň hem-de ýolagçynyň ýerleşýän ýerini üýtgedýär. Ýük hem-de ýolagçy gatnatmagy üpjün etmek bilen ulag öndüriji güýçleri ýerleşdirmegiň, zähmeti guramagyň möhüm tarapy bolup durýar. Ulagy halk hojalygyň her bir pudagy üçin tehniki we ykdysady ylymlar öwrenýär. Tehniki ylym hereket edýän düzümiň we enjamlaryň gurluşyny, gatnaw prosesiň tehnologiýasyny we guralyşyny öwrenýär. Ykdysady ylym hereket edýän düzümiň durmuş ykdysady görnüşini, ykdysady kanunlaryň ulaga edýän täsirini, maddy önümçilikde ulagyň roluny, ulagyň beýleki hojalyk pudaklary bilen gatnaşygyny we özara gatnaşykda maliýe meseleleri, hojalyk hasaplaşyk görnüşleri öwrenýär. Ulagyň durmuş tarapy zähmet toparyň ösüşini, işgärleriň durmuş hal-ýagdaýyny gowulandyrmagy, dynç alşy guramagy, ulag işgärleriň hünär, medeni derejesini ýokarlandyrmagy öz içine alýar.

Ulagyň ykdysadyýeti – bu maddy önümçiligiň aýratyn gurşawy hökmünde ulagyň ösüşiniň, hereket etmeginiň kanunalaýyklygyny öwrenýän ykdysady ylmyň pudagydyr.

Ulagyň her bir görnüşi aýratyn önümçilik toplumy emele getirýär. Tehnikanyň we tehnologiýanyň ösüşinde, önümçilikde, işgär taýýarlamakda we ulanmakda, esasy we dolanyşyk fondyň gurluşynda, ulag işi guramakda her bir ulag görnüşe mahsus bolan aýratynlyk bolýar. Her bir ulag görnüşi diňe bir tehniki aýratynlyga däl-de, ykdysady aýratynlyga, ýük hem-de ýolagçy gatnatmakda häsiýetli ulanyş gurşawa eýedir. Şonuň bilen baglanyşykly ulagyň ykdysadyýetinde her bir ulag görnüşiň pudak ykdysadyýeti tapawutlanýar:

1. demir ýol ulagyň ykdysadyýeti;
2. howa ulagyň ykdysadyýeti;
3. awtomobil ulagyň ykdysadyýeti;
4. suw ulagyň ykdysadyýeti.

Demir ýol ulagyň ykdysadyýeti demir ýol ulagda önümçilik gatnaşyklary öwrenýär. Bu ders demir ýol ulagynda ykdysady kanunlaryň ýüze çykyş görnüşini açyp görkezýär, ýagny, oňa mahsus bolan umumy ykdysady kanunlaryň we hususy kanunalaýyklyklaryň gatnaşygyny hasaba alyp, hojalyk syýasatynda şol kanunlaryň ulanyş usullaryny işläp düzýär. Tehnikanyň we tehnologiýanyň ösüşi demir ýol ulagyň ykdysadyýetine uly täsir edýär. Önümçilikde täze tehnika we tehnologiýa ykdysady işi täzeden guramagy talap edýär. Demir ýol ulagyň ykdysadyýeti esasan şu meseleleri öwrenýär:

1. ýurduň ykdysadyýetinde demir ýol ulagyň roly; önümçiligiň we ilatyň gatnaw zerurlygyny doly, öz wagtynda kanagatlandyrmak üçin demir ýol ulagyň ösüş ugurlaryny kesgitlemek;
2. demir ýol ulagyň ýurduň bitewi ulag ulgamyndaky roly; demir ýol ulagyň iş netijeligini ýokarlandyrmak boýunça çäreleri işläp düzmek;
3. demir ýol ulagynda ýük hem-de ýolagçy gatnatmaga, ösüş depgine, gurluşyna täsir edýän faktorlary seljermek; demir ýol ulagyndaky rejesiz gatnawy we olaryň emele gelşini öwrenmek.
4. demir ýol ulagda tehniki serişdeleriň, hereket edýän düzümiň ulanylyşyny seljermek; HED netijeliligini ýokarlandyrmagyň ýollaryny öwrenmek.
5. demir ýol ulagynda ylmy tehniki progresiň ähmiýeti; demir ýol ulaga täze tehnika we tehnologiýa ornaşdyrmagyň ykdysady netijelligini, esasy önümçilik fondlary öwrenmek.

5.2.Adamyň ýaşamagy üçin iýmit, egin eşik, jaý we beýleki zatlar zerur bolup durýar. Bularyň hemmesini öndürmek üçin zähmet predmetleri, zähmet serişdeleri we işçi güýji gerek.

Zähmet predmetleri – maddy eşret öndürmek üçin zerur bolan ähli zatlardyr. Oňa önümçilik prosesinde gaýtadan işlemä sezewar edilýän tebigatdan alynýan zatlar (meselem nebit, gaz) hem-de adam tarapyndan döredilen çig mallar we materiallar degişli (meselem pagta dokma önümçiligi üçin zähmet predmeti (çig mal) bolup duryar).

Zähmet serişdeleri – bu zähmet predmete täsir etmek, önümçilik taýdan onuň görnüşini üýtgetmek üçin gerek bolan zatlar. Zähmet serişdelere maşynlar, gurallar, önümçilik binasy we gurluşlary, dürli enjamlar, ulag serişdeleri, elektrogeçiriji liniýalar we ş.m. degişlidir.

Zähmet serişdeleriň we zähmet predmetleriň jemine önümçilik serişdeleri diýilýar. Ähli önümçilik serişdeleriň arasynda önümçilik gurallary uly ähmiýete eýedir. Oňa maşynlar, gurallar, enjamlar, stanoklar degişli. Önümçilik gurallary näçe kämil bolsa, şonçada adamlaryň zähmet öndürjiligi ýokary bolup, maddy eşreti köp öndürip bolýar. Önümçilik serişdeleri öndürýän senagata agyr senagat, sarp ediş serişdeleri öndürýän senagata ýeňil senagat diýilýär.

Maddy eşret öndürmekde adamlar biri-biri bilen baglanşykly, biri-birine garaşly bolýar. Maddy eşret öndürmekde, alyş-çalyşda, paýlamakda adamlaryň arasynda ýüze çykýan gatnaşyga önümçilik ýa-da ykdysady gatnaşyklar diýilýär. Önümçiligiň esasy maksady bolsa peýda almak bolup durýar.

Ulag maddy önümçilikde, jemgyýetçilik durmuşynda uly rol oýnaýar. Ulag önüm we haryt aýlanyşyga maddy esas bolup durýar. Önüm öndürji bilen sarp edijiniň arasyndaky aragatnaşyk ulagyň üsti bilen amal edilýär. Häzirki wagtda aýlanyşyk gurşawyň talaplaryny şu ulag görnüşleri kanagatlandyrýar – d/ýol, awto, deňiz, derýa, howa hem-de ýörite ulag görnüşi – turbageçiriji. Ulaga halk hojalygyň beýleki pudaklaryndan tapawutlandyrýan birnäçe aýratynlyk häsiýetlidir:

* *birinjiden,* ulag önüm öndürmeýär. Ol aýlanyşyk sferada maddy önümçiligiň göniden göni dowamy bolup durýar. Önümleriň öndürilen ýerinden sarp edilýän ýerine bolan hereketi harydyň bahasyna täsir edýän örän wajyp maddy üýtgemedir. Öndirilen önüm diňe sarp edilýän ýerine eltilenden soň önümçilik prosesi tamamlanýar.
* *ikinjiden,* ulag önümi – ýük hem-de ýolagçy gatnatmak, - ulag işiň aýrylmaz bölegidir. Şoňa görä ulagda maddy serişde toplanmaýar. Onuň geçirijilik mümkinçiligine we daşama ukybyna esasy ähmiýet berilýär.
* *üçünjiden,* ulag önümi çig mal saklamaýar. Şoňa görä ulagda önümiň özüne düşýän gymmatyndaky iş hakyň paýy senagatdakydan iki esse ýokarydyr. Ulagda amortizasiýa, ýangyja we elektrik energiýa edilýän çykdajy ulanyş harajatyň 50% barabardyr.
* *dördünjiden,* ulagy ösdürmäge goýberilýän serişde aýlanyşygy senagat we oba hojalygyňkydan düýpgöter tapawutlanýar. Ulag bazarynda haryt däl-de, önümçilik prosesi ýerlenýär. Şol sebäpli ulag ulgamyň iş netijeliligine we hiline bolan talap ulagyň önümçilik prosesine hem degişlidir.

***Başgaça,*** *ulag üçin, bir tarapdan*, *ýük we ýolagçy gatnatmak hem önümçilik işi (prosesi), hem-de önüm bolup durýar. Ikinji tarapdan, ol täze önüm döretmeýär, diňe önümçilik pudaklary tarapyndan öndürilen önümi daşaýar, ýagny, önümçiligi aýlanyşyk sferada dowam etdirýär hem-de önümiň gymmatyny ulag çykdajynyň ululygyna görä artdyrýar.*

5.3. Ýokary daşama ukyby, ýük daşamagyň arzanlygy, köp taraplylyk, dyngysyzlyk ýaly häsiýetler mahsus bolan demir ýol ulagy şäherara ýük daşamakda we ýolagçy gatnatmakda artykmaçlygy bilen agalyk ediji ýagdaýa eýedir. Demir ýollar boýunça kömrüň, nebit önümleriň, magdanyň, metalyň, agajyň, himiki we mineral döküniň, gurluşyk materialyň, sementiň, maşyn gurluşyk, oba hojalyk ýüküň esasy bölegi daşalýar. Şoňa göräde senagatyň, gurluşygyň, energetikanyň öndüriji we sarp ediji (gaýtadan işleýän) ähli iri kärhanalary, şeýle hem, elewator, sowadyjy, ammar, söwda bazasy, deňiz, derýa portlary we aeroport demir ýollaryň baş toruna birleşdirýän öz hususy eltme demir ýola eýedir. Olaryň esasynda demir ýol ulagy senagat demir ýol ulagy bilen özara baglanyşyklydyr. Dürli görnüşli ýüküň, şol sanda eksport we import ýükleriň hem, uly göwrümi wagonlar bilen deňiz we derýa portlaryna eltilýär hem-de degişlilikde yzyna alnyp gaýdylýar. Şular ýaly özara baglanyşyk demir ýol ulagy bilen awtomobil ulagyň arasynda hem zerurdyr. Sebäbi ähli iri, orta we kiçi menzillerden ýüküň uly bolmadyk tapgyry awtomobiller bilen çykarylýar we kabul edijä eltilýär, ýa-da, wagonlara ýüklemek üçin demir ýollara getirilýär. Guýujy menziller diýlip atlandyrylýan menzillerde turbageçiriji ulagy bilen özara gatnaşyk edip, demir ýol ulagy köp sanly sarp edijini upjün etmek üçin nebit önümleriň uly tapgyryny sisternada çykarmagy amala aşyrýar. Demir ýol ulagy howa ulagy bilen az özara baglanyşyklydyr: oňa ýangyç eltýär hem-de uçar bilen gelen ýüki çykarýar. Demir ýol ulagyň ulagyň beýleki görnüşleri bilen özara baglanyşygynyň başga tarapy hem ýüze çykýar: demir ýol ulagy olaryň ýüküni we ýolagçylary eltilmeli ýerine eltmeli bolýar. Bu, esasan hem, uçuşa amatsyz howa şerti ýa-da deňizde bolýan güýçli ýel (ştorm) bilen baglanyşyklydyr. Tersine bolýan ýagdaýa hem duşulýar: demir ýol ulagy «öz» ýüküni we ýolagçylary başga ulag görnüşe berýär.

Häzirki wagtda halk hojalygyň dürli pudagynyň hem-de ilatyň demir ýol ulaga bolan talabynyň kanagatlandyrylyşynda birnäçe mesele ýüze çykýar. Ol ýa-da beýleki derejede demir ýol ulagyň kadaly işleýşini bozýan iki esasy sebäbi görkezmek bolar. *Birinjisi,* ulag ulgamyň tehniki üpjünçiliginiň halk hojalygyň ösüş derejesi bilen gabat gelmezligi, ulag ulgamyň enjamlaşdyrylyşynda tehniki ýagdaýyň pes bolmagy bilen baglanyşyklydyr. Ilkinji nobatda demir ýolyň, lokomotiwiň we wagonyň tehniki ýagdaýynyň pese düşmegi olaryň has könelişmegi bilen baglanyşyklydyr. Bu ýagdaý hereket edýän düzümiň we relsleriň gerekli möçberiniň wagtly-wagtynda alynmazlygy, ulag serişdeleriň saklanyşynyň we abatlanyşynyň pes, eýesiz bolmagy bilen baglanyşykly ýüze çykýar. Demir ýolyň saklanyşynyň peselmegi ýokary ýük dartgynlygyny, ätiýaç geçiriş mümkinçiligiň ýeterlik däldigini ýüze çykarýar.

Demir ýol ulagyň kadaly işlemegini bökdeýän *ikinji sebäp* ulag ulgamy bilen ulag serişdäni, esasan wagon, peýdalanýan müşderileriň arasynda tehnologik we zähmet tertip-düzgüniň gowşadylmagy bilen baglanyşyklydyr. Ýaponiýanyň we Fransiýanyň ýokary tizlikli demir ýollarynda hereketiň howpsuzlygyny üpjün etmek maksady bilen otlynyň tutuş hereketine hem-de onuň wajyp bölümleriniň we enjamlarynyň işleýşine üç taraplaýyn gözegçilik etmek üçin mikroprosessor tehnikanyň elektron ulgamyndan peýdalanylýar. Şonuň netijesinde bu ýollaryň ulanylýan ähli döwründe Ýaponiýada (25 ýyl) we Fransiýada (8 ýyl) betbagtçylyk (awariýa) hadysanyň ekejesi hem bolmandyr. Häzirki wagtda dürli dünýä ýurtlaryň demir ýollarynda bolýan betbagtçylyk (awariýa) hadysalary, olar bilen baglanyşykly köp sanly adam pidalary şol sebäpleriň göni netijesidir. Bu bolsa diňe bir ulag ulgamynda däl, eýsem ýurtda, tutuş dünýäde-de uly ynjalyksyzlyk döredýär. Hereketiň doly howpsyzlygyny üpjün etmek hemişede demir ýollara edilýän ileri tutulýan talap bolup geldi hem-de şolugyna-da galýar. Hemmä mälim bolşy ýaly, demir ýollarda hereket howpsuzlygy üpjün etmegiň häzirki ýagdaýyny asuda hasap edip bolmaz. Bu meseläni çözmekde aýratyn hem ýaş hünärmenleri taýýarlamagyň ulgamy aýgytlaýjy ähmiýete eýedir. Ol ýaşlaryň öz hünärlerini doly ele almagyna hem-de olarda hereketiň howpsyzlygy üçin jogapkärçilik duýgusyny terbiýelemäge gönükdirilmelidir.